VYHLÁSENIE O VIEROHODNOSTI 3. Podľa ustanovení článku 287 Zmluvy o fungovaní Európskej únie (ZFEÚ) Dvor audítorov kontroloval: a) ročnú účtovnú závierku inštitútu, ktorá pozostáva z finančných výkazov (3) a výkazov o plnení rozpočtu (4) za rozpočtový rok končiaci sa k 31. decembru 2013, a b) zákonnosť a riadnosť príslušných transakcií. Zodpovednosť vedenia 4. Vedenie zodpovedá za vyhotovenie a verné predloženie ročnej účtovnej závierky inštitútu a za zákonnosť a riadnosť príslušných transakcií (5): a) Zodpovednosť vedenia v súvislosti s ročnou účtovnou závierkou inštitútu zahŕňa návrh, zavedenie a udržiavanie systému vnútornej kontroly relevantného pre zostavenie a verné predloženie finančných výkazov, v ktorých sa nenachádzajú významné nesprávnosti v dôsledku podvodu alebo chyby; výber a uplatňovanie vhodných účtovných postupov na základe účtovných pravidiel prijatých účtovníkom Komisie (6); a účtovné odhady, ktoré sú za daných okolností primerané. Riaditeľ schvaľuje ročnú účtovnú závierku inštitútu po jej zostavení účtovníkom inštitútu na základe všetkých dostupných informácií a po priložení poznámky k účtovnej závierke, v ktorej účtovník okrem iného vyhlasuje, že získal primeranú istotu, že účtovná závierka vyjadruje pravdivo a verne zo všetkých významných hľadísk finančnú situáciu inštitútu. b) Zodpovednosť vedenia v súvislosti so zákonnosťou a riadnosťou príslušných transakcií a s dodržiavaním zásady riadneho finančného hospodárenia zahŕňa návrh, zavedenie a udržiavanie účinného a efektívneho systému vnútornej kontroly, ktorý obsahuje primeraný dohľad a náležité opatrenia na zabránenie nezrovnalostiam a podvodom a v prípade potreby právne konanie na spätné získanie nesprávne vyplatených alebo využitých finančných prostriedkov. Zodpovednosť audítora 5. Zodpovednosťou Dvora audítorov je na základe auditu predložiť Európskemu parlamentu a Rade (7) vyhlásenie o vierohodnosti týkajúce sa spoľahlivosti ročnej účtovnej závierky a zákonnosti a riadnosti príslušných transakcií. Dvor audítorov vykonáva audit v súlade s medzinárodnými audítorskými štandardmi a etickým kódexom IFAC a medzinárodnými štandardmi najvyšších kontrolných inštitúcií INTOSAI. Podľa týchto štandardov je Dvor audítorov povinný naplánovať a vykonať audit tak, aby získal primeranú istotu, že ročná účtovná závierka inštitútu neobsahuje významné nesprávnosti a že príslušné transakcie sú zákonné a riadne. 6. Audit zahŕňa postupy na získanie audítorských dôkazov o sumách a údajoch v účtovnej závierke, ako aj o zákonnosti a riadnosti príslušných transakcií. Výber postupov závisí od úsudku audítora, ktorý hodnotí riziko významných nesprávností v účtovnej závierke, ako i to, či v príslušných transakciách došlo k závažnému porušeniu právneho rámca Európskej únie, či už z dôvodu podvodu alebo chyby. Pri posudzovaní týchto rizík audítor zohľadňuje akékoľvek vnútorné kontroly, ktoré sú relevantné pre zostavenie a verné predloženie účtovnej závierky, a systémy dohľadu a kontroly, ktoré sa uplatňujú s cieľom zaistiť zákonnosť a riadnosť príslušných transakcií, aby sa mohli navrhnúť audítorské postupy vhodné za daných okolností. Audit tiež obsahuje hodnotenie vhodnosti uplatnených účtovných postupov a primeranosti účtovných odhadov, ako aj hodnotenie predloženia účtovnej závierky ako celku. 7. Dvor audítorov sa domnieva, že získal dostatočné a primerané audítorské dôkazy pre svoje vyhlásenie o vierohodnosti. Stanovisko k spoľahlivosti účtovnej závierky 8. Dvor audítorov zastáva názor, že ročná účtovná závierka inštitútu vyjadruje verne zo všetkých významných hľadísk jeho finančnú situáciu k 31. decembru 2013 a výsledky jeho transakcií a tokov hotovosti za príslušný rozpočtový rok v súlade s ustanoveniami jeho nariadenia o rozpočtových pravidlách a účtovnými pravidlami, ktoré schválil účtovník Komisie. Základ pre výrok s výhradou k zákonnosti a riadnosti príslušných transakcií Žiadna primeraná istota o zákonnosti a riadnosti grantových transakcií 9. V roku 2013 uskutočnil inštitút konečné platby a zúčtovanie predbežného financovania (transakcií) grantov vo výške 84,1 mil. EUR (činnosti za rok 2012). Grantové výdavky predstavujú približne 97 % celkových výdavkov na rok 2013. Komisia preveruje všetky grantové platby pred odsúhlasením EIT. Inštitút ďalej vyvíjal značné úsilie na vykonanie účinných predbežných overení s cieľom poskytnúť primeranú istotu o zákonnosti a správnosti grantových transakcií. Približne 87 % grantových výdavkov, ktoré sú vykázané v rámci znalostných a inovačných spoločenstiev, pokrývajú osvedčenia vydávané nezávislými audítorskými spoločnosťami, ktoré kontrahovali ZIS a ich partneri. EIT vykonal predbežné overenia pozostávajúce z komplexných administratívnych kontrol dokumentov. EIT skúmal podporné dokumenty znalostných a inovačných spoločenstiev a ich partnerov v prípade zistenia osobitných rizík. Dvor audítorov však zistil, že napriek tomu, že sa zlepšuje kvalita audítorských osvedčení, sčasti pre lepšie usmernenia, vo všeobecnosti existuje priestor na ďalšie zlepšovanie práce nezávislých audítorských firiem. 10. S cieľom získať druhý stupeň istoty o zákonnosti a riadnosti grantových transakcií, EIT zmluvne dohodol ďalšie následné overovanie grantových transakcií, ktoré vykonávala nezávislá audítorská spoločnosť. Predmetom následnej kontroly boli výkazy výdavkov 29 z 300 partnerov ZIS, čo zodpovedá 29 % celkových grantových transakcií uskutočnených v roku 2013. Výsledky následného overovania potvrdili, že predbežné overenia sa zlepšujú, ale stále nie sú v plnej miere účinné. Na základe chýb zistených následným overovaním sa EIT v roku 2014 rozhodol spätne získať celkovú sumu 5 75 593 EUR, ktorá zodpovedá 3 % kontrolovaných grantov za rok 2012. Významné chyby vo verejnom obstarávaní 11. V prípade dvoch rámcových zmlúv uzavretých v roku 2010 a 2012 pomocou rokovacieho konania dosiahli platby uskutočnené v roku 2013 výšku približne 6 65 000 EUR a 1 05 000 EUR. Z auditu vyplynulo, že používanie rokovacieho konania nebolo odôvodnené, výsledné platby sú preto nesprávne. 12. Kombinovaná miera chybovosti záležitostí vysvetlených v bodoch 9 až 11 je v rozmedzí od 2 % do 3 % celkových výdavkov v roku 2013. Výrok s výhradou k zákonnosti a riadnosti príslušných transakcií 13. Podľa názoru Dvora audítorov, s výnimkou možného účinku záležitostí opísaných v základe pre vyjadrenie výroku s výhradou (pozri body 9 až 12), transakcie súvisiace s ročnou účtovnou závierkou zostavenou k 31. decembru 2013 sú zo všetkých významných hľadísk zákonné a riadne.